বহুতো মাছৰ খাদ্য গ্ৰহণ, চাল-চলন, অভিলক্ষণ, অৱয়ব, সুকীয়াত্ব আদিও যথেষ্ট আকৰ্ষণীয় আৰু এই মাছবোৰো আলংকাৰিক। সীমান্তই আন কেইবাজন লোককো কাম-কাজ শিকাই প্ৰতিষ্ঠানটোৰ জৰিয়তে স্বনিয়োজনৰ ব্যৱস্থা কৰিছে। ব্ৰ্হ্মপুত্ৰ একুৰিয়ামৰ বিশেষ বৈশিষ্ট্য হ ’ ল গ্ৰাহকৰ ৰুচি অনুযায়ী সেৱাৰ প্ৰতি বিশেষ গুৰুত্ব প্ৰদান। একুৰিয়ামটো ৰাখিবলৈ ইচ্ছা কৰা স্থান, পৰিৱেশ আৰু গ্ৰাহকৰ ৰুচি অনুযায়ী প্ৰতিষ্ঠানটোয়ে ক্ষেত্ৰভিত্তিক অধ্যয়ন কৰি নিৰ্দিষ্ট পটভূমিৰ উপযোগীকৈ একুৰিয়াম প্ৰস্তুত কৰি মাছ মেলে। যোৰহাট, শিৱসাগৰ, ডিব্ৰুগড়ৰ বহু হোটেল, ৰেস্তোৰাঁ, চাহ বাগিচাৰ কাৰ্যালয় বা কাৰ্যবাহীসকলৰ আৱাস, ৰাজহুৱা স্থান আদিত শোভাৰৰ্দ্ধন কৰিছে প্ৰতিষ্ঠানটোৰ একুৰিয়ামে। বিক্ৰীৰ পিছতো পৰিচৰ্যাত বিশেষ গুৰুত্ব দিয়ে প্ৰতিষ্ঠানটোৱে। গ্ৰাহকৰ যিকোনো সমস্যা বা অসুবিধাত তুৰন্তে হাজিৰ হয়গৈ প্ৰতিষ্ঠানটোৰ বিশেষ প্ৰশিক্ষিত কাৰিকৰী ব্যক্তি। পৰৱৰ্তী সময়ত গ্ৰাহকৰ বিপুল অনুৰোধত প্ৰতিষ্ঠানটোত সংযোজিত হয় নানা তৰহৰ চৰাই আৰু বিভিন্ন জাতৰ কুকুৰ। সীমান্তই বিপণন প্ৰতিষ্ঠানটোৰ উপৰি বিভিন্ন আলংকাৰিক মাছৰ প্ৰজননৰ কামো চলাই গৈছে সমান্তৰালভাৱে। তেওঁ সফল হৈছে এই দিশত। সৎভাৱে সকলো খৰচ বাদ দি মাহেকত অৰ্দ্ধলক্ষ টকা উপাৰ্জন কৰিবলৈ সক্ষম হোৱা সীমান্ত আজি অত্যন্ত সুখী। লগতে তেওঁ কৰ্ম সংস্থাপন দিছে আন বহুজনক। সীমান্তৰ আজিৰ উত্তৰণত বিশেষ সহযোগিতা আগবঢ়োৱা পূৰ্বৰ উজনি অসম সংমণ্ডলৰ উপ-মীন সঞ্চালক তথা বৰ্তমান মীন বিভাগৰ যুটীয়া সঞ্চালক মণিৰুদ্দিন আহমেদৰ নাম তেওঁ কৃতজ্ঞতাৰে উল্লেখ কৰে।